text: Skraldespand sikrer DM i Teknologi 
  27 september 2017 kl. 14.25
  En gruppe elever fra Rybners Tekniske Gymnasium i Esbjerg har udviklet en skraldespand, der kan være med til at forhindre rygskader blandt rengøringspersonale.
  De fire htx-elever Mads Michaelsen, Rebecca Hyldgaard, Emilie Nielsen og Casper B. Jepsen strøg helt til tops, da der onsdag var DM i Teknologi på Børsen i København.
  - Det er ikke helt gået op for os endnu, det er lidt vildt, siger Emilie Nielsen, til TV SYD.
  Elevernes vinderprojekt sætter fokus på rygskader blandt rengøringspersonale.
  Emilie Nielsen, DM-vinder: "Det er ikke helt gået op for os endnu, det er lidt vildt."
  Eleverne har samarbejdet med Linak, der har leveret en aktuator, som via en app kan styre skraldespanden.
  Både undervisningsminister Merete Riisager og de øvrige dommere havde stor ros til projektet, som eleverne nu vil forsøge at få ud på markedet. 
  - Det har sat en masse tanker i gang, og vi vil nu forsøge at lave en aftale med ISS. Samtidig skal vi have lavet patent på vores skraldespand, siger Emilie Nielsen til TV SYD.
  
  